Μυρσίνη Ζορμπά

Η  δημόσια πολιτιστική πολιτική  στη χώρα μας αποδείχθηκε έως σήμερα εύθραυστη, ετεροβαρής, δυσλειτουργική και  ελάχιστα παραγωγική, παρά τις επανειλημμένες διαβεβαιώσεις περί  βαριάς βιομηχανίας της χώρας. Αυτό   ισχύει και για τις σχέσεις της τοπικής αυτοδιοίκησης με τον  σύγχρονο πολιτισμό και τη διαχείρισή  του.  Το μοντέλο πολιτιστικής πολιτικής που εφαρμόστηκε στη διάρκεια  των τεσσάρων τελευταίων  δεκαετιών ήταν  ένα μοντέλο πολιτιστικής πολιτικής με τη στενή έννοια, από τα πάνω, συγκεντρωτικό και επιλεκτικό ή, από την άλλη μεριά, ταυτιζόταν και αναπαρήγαγε την κουλτούρα των  ΜΜΕ, χωρίς να συγκροτεί κριτήρια και  κατευθύνσεις. Η μεγάλη του αποτυχία οφείλεται στο γεγονός ότι δεν κατάφερε, παρά μόνο σε ελάχιστες περιπτώσεις,  να ανοίξει διάλογο  με την κοινωνία και τις ανάγκες της.
Στις σημερινές συνθήκες κρίσης, αυτά τα αρνητικά χαρακτηριστικά λαμβάνουν  ακόμη μεγαλύτερες διαστάσεις, καθώς η αποδόμηση του παλιού κρατι(κιστι)κού παραδείγματος συντελείται με καταιγιστικούς ρυθμούς και στη θέση του απομένει ένα ακαθόριστο υπολειμματικό σχήμα. Ένα σχήμα που δεν προκύπτει  από την κριτική  και τη ρήξη με το παρελθόν, που  δεν είναι το  αποτέλεσμα δημόσιου διαλόγου και ανασχεδιασμού,  αναδιάρθρωσης ή  μεταρρύθμισης, ούτε  ενέχει τα σπέρματα  μιας νέας  προσέγγισης. Αντίθετα, το σχήμα που  διαμορφώνεται  συντηρεί τις παλιές κρατικές δομές, συρρικνωμένες αλλά ανέγγιχτες  και αμυντικά αναποτελεσματικές, καταργώντας τους πιο σύγχρονους και ευέλικτους, με σχετική αυτονομία  arms’ length οργανισμούς του υπουργείου Πολιτισμού. Αυτούς δηλαδή που είχαν κατά καιρούς δημιουργηθεί στο παρελθόν, προκειμένου να αντιμετωπισθούν οι διαρθρωτικές  αδυναμίες του κεντρικού γραφειοκρατικού μηχανισμού. Στο όνομα του λιγότερου κράτους δεν απορρίπτεται το πιο αναχρονιστικό κομμάτι των αδρανών υπηρεσιών, το περισσότερο εξαρτημένο πελατειακά,  το πιο αναποτελεσματικό  αλλά, αντίθετα,  καταργείται το πιο εκσυγχρονισμένο, το πιο ικανό επιχειρησιακά, το πιο  αποτελεσματικό, το πιο εξωστρεφές.  
Παράλληλα, η μορφή του υπουργείου μεταβάλλεται τα τελευταία χρόνια χωρίς προσανατολισμό, μέσα  από   ακροβατικούς αυτοσχεδιασμούς. Το δηλώνει με τον σαφέστερο τρόπο η μετατροπή του ΥΠΠΟ σε ΥΠΠΟΤ και η συγχώνευσή του με τον  Τουρισμό το 2009 με Προεδρικό Διάταγμα άρα χωρίς σκεπτικό, η υποβάθμιση του Πολιτισμού σε Γενική Γραμματεία του Υπουργείου Παιδείας το 2012, η εκ  νέου αυτονόμηση σε υπουργείο Πολιτισμού και Αθλητισμού τον Ιούνιο του 2013. Τρεις μεταμορφώσεις μέσα σε τέσσερα χρόνια δείχνουν πληθωριστική αμηχανία και ταυτοτική απορία της πολιτικής ηγεσίας. Αυτή η  αμφιθυμία,  σε συνδυασμό και με   καταργήσεις  οργανισμών όπως το ΕΚΕΒΙ, διαμορφώνουν  ένα  μετεωριζόμενο  σχήμα που αδυνατίζει ολοένα ως προς τη  δυνατότητα πολιτιστικού  σχεδιασμού. Εγκαταλείπεται ο στρατηγικός σχεδιασμός του  πολιτιστικού  παρόντος  της χώρας και η  διαχείρισή του, πολύ δε περισσότερο η  αειφόρος πολιτιστική ανάπτυξη που αποτελεί στις μέρες μας το προωθητικό ζητούμενο (Poirrier 2011).
Αν τα παραπάνω έχουν αποτελέσει μοιραίες πολιτικές επιλογές στη διάρκεια της κρίσης,  είναι σημαντικό να στραφούμε και να αναζητήσουμε απαντήσεις στην κοινωνικο-πολιτισμική συνθήκη, με πρωταρχικό ερώτημα εάν  η σημερινή  οικονομική κρίση ακολουθείται από  κρίση πολιτισμικής ταυτότητας, κρίση δημιουργικής παραγωγής, κρίση  πολιτιστικών θεσμών, κρίση σχέσης δημιουργών-κοινού.  Κι ακόμη να αναζητήσουμε απαντήσεις σχετικά με  το πώς διατυπώνεται ο Λόγος  της πολιτιστικής πολιτικής του κράτους πέραν των οικονομικών συνιστωσών. Τέλος,  σημαντικό είναι  να διαπιστώσουμε  ποιες μεταβολές έχουν συντελεστεί  στο ευρύτερο πεδίο των δρώντων, αναφορικά με  την τοπική αυτοδιοίκηση, τους πολιτιστικούς οργανισμούς,  την πορεία των θεσμικών κρατικών οργανισμών,  τις κατευθύνσεις των ισχυρών  ιδιωτικών  ιδρυμάτων που έχουν δραστηριοποιηθεί με μεγάλη παρεμβατική δύναμη τα τελευταία χρόνια,  τις πρωτοβουλίες που εκδηλώνονται από διάφορες πλευρές του ιδιωτικού τομέα, την πλημμυρίδα των αυτόνομων  πολιτιστικών και καλλιτεχνικών ομάδων των τελευταίων ετών που δείχνουν εξαιρετικά δημιουργικές και δραστήριες, καθώς επίσης σε ένα δεύτερο επίπεδο, τα δίκτυα, τις συνέργειες,  τις συμπράξεις. 
Παράλληλα, είναι σημαντικό να δούμε  τι αλλάζει   στο  ίδιο το σώμα της πολιτιστικής ζωής,   στο εσωτερικό της κοινωνίας εξαιτίας της κρίσης, στο πεδίο των νοοτροπιών, των στάσεων, των ταυτοτήτων, της συμβίωσης, της πολιτισμικής ιθαγένειας. Ποια είναι τα εργαστήρια πολιτισμικής και πολιτιστικής επεξεργασίας, ποιες οι αναδυόμενες κουλτούρες, τα νέα κοινά, οι νέες φυλές αλλά και οι ελίτ και οι εκπρόσωποί τους. Τι εκφράζει ποιος σε αυτή τη μεταβατική φάση, στην οποία κυριαρχεί η αβεβαιότητα και ο ανταγωνισμός  στη σκιά μιας χαοτικής πραγματικότητας  που θα επιτρέψει, ωστόσο, την  κυρίαρχη εγκατάσταση  νέων δρώντων και νέων  ισορροπιών.  Εντέλει, ποιες επιπτώσεις έχουν τα παραπάνω  στον διαφορετικό τρόπο που γίνεται αντιληπτή η ίδια η έννοια της κουλτούρας και της  πολιτικής της διαχείρισης σε ολόκληρο το φάσμα των δρώντων: στην πολιτική ηγεσία, στους εκλεγμένους τοπικούς άρχοντες,  στη δημόσια διοίκηση, στα συμβούλια και τους διευθυντές των δημοτικών πολιτιστικών οργανισμών  και των ιδιωτικών ιδρυμάτων, στα ΜΜΕ,  στις επαγγελματικές ομάδες, στις αυτόνομες πολιτιστικές και καλλιτεχνικές κινήσεις και συλλογικότητες, τέλος,  στις διαφορετικές κοινωνικο-πολιτισμικές ομάδες  των συμμετεχόντων στο πολιτιστικό γίγνεσθαι και, ευρύτερα,  των  καταναλωτών κουλτούρας. 
Οι απαντήσεις σε όλα τα παραπάνω αποτελούν την αναγκαία προϋπόθεση  για να στοιχειοθετηθεί ένα δομημένο   πλαίσιο,  μέσα στο οποίο   να αναζητήσει κάποιος τις προτάσεις για  τη διαχείριση των πολιτιστικών οργανισμών και του ρόλου της τοπικής αυτοδιοίκησης κάτω από τις σημερινές συνθήκες. Ο Λόγος περί διαχείρισης προϋποθέτει  υποχρεωτικά το Λόγο της κοινωνικο-πολιτισμικής και της πολιτιστικής ανάλυσης, πάνω στον οποίο η διαχείριση θα έρθει να θεμελιώσει  τα δικά της αξιώματα,  τη στρατηγική  και τους στόχους. Μάλιστα, αφετηριακά,  προϋποθέτει και θεμελιώδεις συμφωνίες αναφορικά προς τις εννοιολογήσεις (της κουλτούρας,  του πολιτισμού και των συνεπαγωγών τους), πράγμα απαραίτητο προκειμένου  η πολιτιστική κοινότητα της χώρας να αποκτήσει στο μέλλον πιο έγκυρο και αποτελεσματικό  Λόγο. 
Στη σημερινή συγκυρία, με τις βαθιές ριζικές ανατροπές που συντελούνται στο σώμα του  κράτους και  της κοινωνίας, είναι προφανής  η αλλαγή παραδείγματος  όσον   αφορά   το πολιτισμικό πεδίο. Γι’ αυτό το λόγο, η ανάλυση και ο δημόσιος διάλογος θα πρέπει  να στοχεύσουν στο πιο θεμελιακό:  στον   επαναπροσδιορισμό  του ίδιου του πολιτισμικού κεφαλαίου της χώρας και της σύστασής του. Αυτός ο επαναπροσδιορισμός θα επιτρέψει να αναδειχθούν  οι νέοι  στρατηγικοί άξονες, οι  τρόποι  αναδιοργάνωσης των πόρων και   αναδιάρθρωσης των δομών, η ανανέωση των εργαλείων, η επανασύσταση  της πολιτισμικής ιθαγένειας, με μια λέξη  η νέα θεμελίωση, η στρατηγική  και οι μέθοδοι της κρατικής παρέμβασης σε αυτό που αποκαλούμε  κουλτούρα και  πολιτισμό της χώρας. 
Σε συνέχεια των παραπάνω είναι δυνατόν  να προκύψει ένα νέο πολιτισμικό σχέδιο που θα συνδυάζει  την κοινωνική και  την οικονομική-αναπτυξιακή διάσταση. Αυτό καθίσταται  αναγκαίο στις σημερινές συνθήκες, αφού  η κουλτούρα μπορεί να αποτελέσει ένα κουτί εργαλείων με τα αναγκαία  για να αντιμετωπίσουμε τις μεγάλες αλλαγές της καθημερινής ζωής στις πεποιθήσεις, στάσεις,  πρακτικές  κατανόησης, νοοτροπίες και συμπεριφορές. Σε περίοδο κρίσης αυτό  είναι  επιτακτικό. Όπως παρατηρεί ο Dick Stanley «η κουλτούρα είναι κρίσιμη σε μια κοινωνία για να αντιμετωπίσει τις αλλαγές. Η αδυναμία της να αντιμετωπίσει με τους δικούς της όρους τις αλλαγές μπορεί να αποβεί καταστροφική. Μπορεί να σημαίνει ότι η κοινωνία αυτή δεν ορίζει πλέον την ιστορική της πορεία αλλά υποτάσσεται στις εξωτερικές συνθήκες» (Stanley 2003, 26).[footnoteRef:1]  [1:   Dick Stanley, «The three faces of culture: Why culture is a strategic good requiring government policy attention» στο C. Andrew (ed),  Accounting for Culture: Thinking through Cultural Citizenship, The  University of  Ottawa Press, 2003,  p. 26.] 

Αυτή η ιστορική πορεία μιας κοινωνίας σε κρίση έχει ανάγκη από  πρωτοβουλίες  για ένα νέο  πλαίσιο, ένα νέο  πρόγραμμα που όσο πιο πλουραλιστικό, συμμετοχικό και δημοκρατικό είναι, τόσο περισσότερες πιθανότητες επιτυχίας θα έχει. Η αλλαγή παραδείγματος συντελείται  γύρω μας στην κοινωνία, στις πολιτιστικές πρακτικές, στην παραγωγή και διανομή της κουλτούρας, στη συμβολική οικονομία των νοημάτων, στις ανισότητες και τις διακρίσεις, στα κάθε είδους, έκτασης και έντασης δίκτυα. Αν δεν υπάρξει ένα  συντεταγμένο σχέδιο  με τη συμμετοχή όσο το δυνατόν περισσότερων  δρώντων, οι αλλαγές που θα πραγματοποιηθούν κινδυνεύουν να γίνουν  ερήμην των πιο ευάλωτων ομάδων, ερήμην του δημοσίου συμφέροντος, ερήμην της κοινωνικής αλληλεγγύης που  κρατάει μια κοινωνία πολιτισμικά  ζωντανή.
Σε αυτή την εποχή της απόλυτης οικονομικής δυσπραγίας  οφείλουμε να επινοήσουμε  το σχέδιο που θα ωθεί τις  δημιουργικές δυνάμεις της κοινωνίας να εκφράζονται, να λαμβάνουν πρωτοβουλίες και να συγκλίνουν σε στρατηγικούς στόχους με μεγαλύτερη ενέργεια απ’ ό,τι στο παρελθόν. Αυτός είναι ο νέος του κράτους και της τοπικής αυτοδιοίκησης. Το κράτος πρόνοιας, παρακλάδι του οποίου υπήρξε η επινόηση της πολιτιστικής πολιτικής, έπαψε στις μέρες μας να αποτελεί το κυρίαρχο μοντέλο δημόσιας παρεμβατικής πολιτικής χάνοντας τα παραδοσιακά  μέσα άσκησής της. 
Είναι προφανές το κενό που έχει δημιουργήσει η κρίση.  Ωστόσο,  ο ρόλος του εγγυητή  του  σχεδιασμού σε τοπικό επίπεδο είναι αναγκαίο να ανανεωθεί,  έστω και αν   αναγκάζεται η τοπική αυτοδιοίκηση  να μοιράζεται τις αποφάσεις με ολοένα περισσότερους   ισχυρούς ιδιωτικούς  δρώντες. Η ίδια οφείλει  επίσης, σε κάθε περίπτωση, να είναι εγγυητής της  τήρησης των κανόνων του παιχνιδιού στην  περίοδο  της κρίσης, όπου λαμβάνουν χώρα  συγκρούσεις και ριζικές ανακατατάξεις. Προς τούτο, οφείλει  πρωτίστως να μετασχηματίσει στο εσωτερικό της διοικητικής της δομής τις μεθόδους άσκησης της πολιτιστικής  πολιτικής. Να ρυθμίσει το νέο πλαίσιο δράσης των δρώντων και των συμπράξεων. Να προδιαγράψει το νέο μοντέλο πολιτικής και διαχείρισης που θα επιτρέπει τη βιωσιμότητα των πολιτιστικών οργανισμών και των δραστηριοτήτων τους. Ο ρόλος αυτός όσο κι αν βρίσκεται υπό πίεση, όσο κι αν έχει τα χαρακτηριστικά μιας μεταβατικής φάσης, είναι αναντικατάστατος. Κανείς από τους άλλους δρώντες δεν έχει την αρμοδιότητα και τη δυνατότητα  να πάρει αυτή  την πολιτική ευθύνη απέναντι στη δημόσια κουλτούρα.
Αλλαγή παραδείγματος σημαίνει  αλλαγή των δομών, των κανόνων λειτουργίας, των δρώντων, των ρόλων, των συναρμογών. Όμως η αλλαγή αυτή   δεν σημαίνει  άτακτη φυγή και οι αναγκαίες οικονομικές  περιστολές ή οι  συγχωνεύσεις και καταργήσεις των  υπηρεσιών ή οργανισμών δεν πρέπει  να οδηγούν σε παράλυση.
Πού βρίσκεται, συνεπώς,  το   νέο σκεπτικό, η  προοπτική, το σχέδιο; Η αμφιθυμία και η αμηχανία του πολιτικού προσωπικού και των ελίτ είναι ως τώρα εμφανής,  καθώς το παραδοσιακό κρατικιστικό,  προτεξιονιστικό και ιεραρχικό μοντέλο  έχει πτωχεύσει και έχει μπει σε φάση επαναδιαπραγμάτευσης του πλαισίου και των κανόνων του. Ακούγονται εδώ και καιρό  ακραίες φωνές,  που αμφισβητούν τη δυνατότητα να παίξει  η τοπική αυτοδιοίκηση οποιοδήποτε    παρεμβατικό ρόλο στο σύγχρονο πολιτισμό  κάτω από τις νέες συνθήκες. Αντίθετα,  οι  αρχές και οι κανόνες μιας σύγχρονης πολιτιστικής πολιτικής,  συστατικά του νέου παραδείγματος, έχουν διατυπωθεί και  θεωρούνται  πυλώνες της αειφόρου ανάπτυξης και της κοινωνικής συνοχής.   Μακριά από  εθνικιστικές εξάρσεις, ιδεοληψίες,  κρατικισμό  ή μιας από τα πάνω ελιτιστικής κουλτούρας, τα σύγχρονα μοντέλα πολιτιστικής πολιτικής υπηρετούν από τα κάτω τις κοινωνικο-πολιτισμικές ανάγκες της τοπικής κοινωνίας.  
Η Λευκή Βίβλος  που  δημοσιεύθηκε  τον Μάρτιο του 2012  από το ΥΠΠΟΤ με τίτλο «Πρόταση για μια νέα Πολιτιστική Πολιτική»  αποτύπωνε μια τέτοια οπτική:  α) τη στρατηγική και τον σχεδιασμό β) τις αναγκαίες διαρθρωτικές αλλαγές στην εσωτερική διοικητική δομή του υπουργείου Πολιτισμού γ) την περιφερειακή αειφόρο πολιτιστική ανάπτυξη δ) τη δημιουργική εξωστρέφεια. Το κείμενο, λαμβάνοντας  υπόψη τις   συνθήκες κρίσης που είχαν ήδη εκδηλωθεί,  συμπύκνωνε   ένα συντεταγμένο πλαίσιο  στρατηγικής. Στόχευε στην αποφυγή της κατάρρευσης και την  παράδοση σε μοιραίες  εξελίξεις. Σ’ αυτό, κατά τη γνώμη μου συνοψίζεται σήμερα η πολιτική ευθύνη: στην  αποφυγή της ανεξέλεγκτης κατάρρευσης, της  άνευ όρων παράδοσης, της εγκατάλειψης του συμβολικού κεφαλαίου που διαθέτει το σύγχρονο ελληνικό  πολιτιστικό πεδίο και οι δημιουργικές του δυνάμεις.  Ένα σχέδιο αναδιάταξης, δημιουργικό, συμμετοχικό και  εξωστρεφές είναι δυνατόν  να εκπονηθεί με ευρεία συμμετοχή των δρώντων.
Για να γίνει κάτι τέτοιο, όμως, θα πρέπει να εγκαταλειφθούν οι παλιές πελατειακές δομές και νοοτροπίες και να ανασχεδιαστεί η πολιτισμική και πολιτιστική  παρέμβαση και η  πολιτική της  διαχείριση. Η σύμπραξη σε ένα κοινό σχέδιο και η στρατηγική είναι αυτά που μπορούν να διασώσουν τη σύγχρονη ελληνική κουλτούρα  από την επιβολή του νόμου της ζούγκλας που βρίσκεται προ των πυλών. Πρέπει να εφευρεθεί με τη συνεργασία όλων των δρώντων μια νέα καταστατική συνθήκη. Για την επιτυχία της, οφείλουμε να γίνουμε όλοι πιο τολμηροί και ριζοσπαστικοί,  να εγκαταλείψουμε το έδαφος του αμυντικού εκδημοκρατισμού και εκ-πολιτισμού όπου συναντιόνταν για πολλές  δεκαετίες οι προοδευτικές και οι  συντηρητικές ελίτ της χώρας στο στενό τους κύκλο και να ανιχνεύσουμε το έδαφος της πολιτισμικής δημοκρατίας. Εάν ως  ενσυνείδητοι πολίτες  πρεσβεύουμε την πολιτική ισοτιμία και την ενεργό συμμετοχή, θα πρέπει και να  αντιλαμβανόμαστε σε βάθος τι σημαίνει αυτό από πολιτισμική άποψη. Ένα τέτοιο  σχέδιο πρέπει να περιλαμβάνει, να συνομιλεί και να αφορά την κοινωνία μας στο σύνολό της χωρίς διακρίσεις, χωρίς αποκλεισμούς, με στόχο τη συνοχή.
Κοινή είναι η διαπίστωση   ότι, παρά την κρίση που διανύουμε,  δεν διαφαίνεται στη χώρα μια πολιτιστική κρίση. Αντίθετα, ενώ ο κόσμος που συμπυκνώνει την κουλτούρα  ζει σε περιβάλλον οικονομικής κρίσης,  δεν δείχνει σημεία διάλυσης αλλά μοιάζει να βρίσκει τρόπους να αναδιατάσσεται, να αναπτύσσει σημαντική  εξωστρέφεια και  έναν προβληματισμό που αν οδηγήσει σε  σχέδιο μπορεί να μας απομακρύνει ριζικά  από τα παλιά δόγματα και πρακτικές,  προς μια παραγωγική σχέση με το παρόν. 
Ο καμβάς ενός τέτοιου σχεδίου πρέπει να ξαναανακαλύψει τους πολιτισμικούς πόρους της χώρας, να συνοψίσει την λεγόμενη από τα πάνω και την  από τα κάτω κουλτούρα, τη σχέση των δύο με το παρελθόν και το παρόν. Μια νέα σύνθεση, μια  νέα συναρμογή,  ένα  νέο παράδειγμα  είναι αναγκαία. Στο διάλογο που θα ανοίξει με αυτό το στόχο, χρειάζεται  να συμμετέχουν οι δημόσιοι διαχειριστές κουλτούρας (υπουργείο πολιτισμού, τοπική αυτοδιοίκηση, δημόσιοι πολιτιστικοί οργανισμοί κάθε είδους -μουσεία, καλλιτεχνικοί, κλπ), οι ιδιωτικοί  πολιτιστικοί και καλλιτεχνικοί παραγωγοί, τα  ιδιωτικά  ιδρύματα που έχουν τα τελευταία χρόνια επενδύσει στην παραγωγή και την πολιτιστική  διαμεσολάβηση, οι συλλογικότητες και οι ομάδες παραγωγών και καταναλωτών κουλτούρας, οι ξένοι μορφωτικοί  οργανισμοί που δρουν στη χώρα, οι   τεχνολογικοί πολιτιστικοί κόμβοι, για να αναφέρω μόνο ενδεικτικά εδώ τους πιο προφανείς συμμέτοχους. Ένα τέτοιο σχέδιο που θα χαράσσεται και  θα ασκείται  μέσα από διαφορετικά επίπεδα και συνδυασμούς συνέργειας  των δρώντων,  θα μπορεί να συστήσει το νέο παράδειγμα, απαλλαγμένο από τον παλιό  πελατειακό  χαρακτήρα που γνωρίζαμε ως τώρα. 
Αυτή η προσπάθεια θα βοηθήσει να μην  χαθεί  μεγάλο μέρος του κοινωνικού  και πολιτισμικού  κεφαλαίου που διαθέτει η χώρα και, αντίθετα,  αυτό να  αξιοποιηθεί  προς όφελος της πολιτισμικής δημοκρατίας, που απειλείται σήμερα από   βαθιά αμφισβήτηση, κατακερματισμό και ακραίες  ρηγματώσεις με βαριές επιπτώσεις στην ίδια την πολιτική δημοκρατία. Οι συσχετισμοί δύναμης και οι ερμηνείες που θα ηγεμονεύσουν στο διάλογο που θα αναπτυχθεί θα  προσδιορίσουν  αποφασιστικά  τη διανομή των  ρόλων για το μέλλον. Γι’ αυτό είναι σημαντικό να μπουν στο μικροσκόπιο της αξιολόγησης οι  πολιτισμικοί πόροι, υλικοί,  ανθρώπινοι και συμβολικοί, τα παγιωμένα σχήματα σχέσεων και τα συστήματα  ιεραρχήσεων, οι διακρίσεις, οι ανισότητες, οι αποκλεισμοί, με λίγα λόγια όλα τα συν και τα πλην του συλλογικού  κεφαλαίου που διαθέτει η χώρα. Αυτή η αξιολόγηση θα λειτουργήσει, παράλληλα, και ως πολιτισμικός εγγραμματισμός σε αναφορά προς τις εξελίξεις του έξω κόσμου, τις οποίες δεν πρέπει σε καμία περίπτωση να χάνουμε από τον ορίζοντά μας.  Διότι καθώς η κρίση μας απορροφά, κινδυνεύουμε να χάσουμε «την ικανότητα να διαβάζουμε ανάμεσα στις γραμμές το νέο, ξένο πολιτιστικό μήνυμα  μέσα από τη δική μας κριτική ματιά, κάτι που οδηγεί είτε στο να  χάνουμε το μήνυμα είτε στο να το δεχόμαστε άκριτα, άρα να παραιτούμαστε από τον έλεγχο της ιστορικής μας πορείας» (ό. π.).  
 Όσο ευρύτερη  είναι η αποδοχή διαφορετικών ομάδων και όσο μεγαλύτερη ελευθερία  έχουν να δράσουν πάνω σε ένα κοινό σχέδιο για την αξιοποίηση των πόρων, τόσο ευρύτερη  είναι η συμμετοχή και  η συνοχή που μπορεί να εξασφαλιστεί. Όσο περισσότερες οι αποκλεισμένες ομάδες τόσο μεγαλύτερες  οι πιθανότητες  αποτυχίας του εγχειρήματος. Σ’ αυτή τη διαδικασία, το επιθυμητό είναι η τοπική αυτοδιοίκηση  να ανταποκριθεί  με διαφάνεια στο ρόλο συντονιστή, ρυθμιστή, εγγυητή των προϋποθέσεων, του πλαισίου και  των κανόνων διαλόγου, όπως ποτέ ως τώρα δεν το έχει κάνει. 
Σε αυτό τον  ευρύ ορίζοντα δεν μπορεί  να αποφύγει κανείς την  επαναδιαπραγμάτευση  της σχέσης του αρχαίου ελληνικού πολιτισμού  με την οικονομική ανάπτυξη, την πολιτιστική βιομηχανία, τον τουρισμό. Όπως δεν μπορεί να αποφύγει γενικότερα ζητήματα που αφορούν τη νέα πολιτισμική  ιθαγένεια (cultural citizenship) μέσα από  την ανανέωση στάσεων, νοοτροπιών και  συμπεριφορών  που συγκροτούν την κουλτούρα της καθημερινής ζωής. Αυτές οι νέες θεωρήσεις, θα  είναι εκείνες που θα ενισχύσουν τις δυνατότητες της κοινωνίας να ξεπεράσει την κρίση και να αναλάβει τη διαχείριση του μέλλοντός της.  Όπως επισημαίνει ο Colin Mercer «η πρόκληση είναι να ορίσουμε τις σχέσεις του πολιτισμού -ένταση, σύγκρουση, αμοιβαιότητα- με τα ζητήματα της ευρύτερης και μεγαλύτερης εικόνας της οικονομικής ανάπτυξης, της αναγέννησης της κοινότητας, της κοινωνικής συνοχής, της διαφορετικότητας, της συμβίωσης των ανθρώπων» (Mercer 2003, 9). 
 Οι νέοι κανόνες διακυβέρνησης που επιβάλλονται  μέσα σε συνθήκες κρίσης  αδυνατίζουν τις παλιές πολιτισμικές βεβαιότητες με μια υπερτονισμένη ελπίδα ανανέωσης αλλά δεν είναι καθόλου βέβαιο  ότι  θα επιτρέψουν τον πλουραλισμό των  δρώντων και την ανάπτυξη των δικτύων κάτω από το καθεστώς έκτακτης ανάγκης που επιβάλλεται. Οι παλιές καλές αξίες και εποχές συχνά βρικολακιάζουν, εμποδίζοντας να αντιμετωπιστεί η σημερινή κατάσταση με τον απαραίτητο ρεαλισμό.  Τα αριστοκρατικά μονοπώλια των ελίτ κατεδαφίζονται αλλά αυτό δεν προσφέρει αυτομάτως τις συνθήκες   για  νέες αντιλήψεις, καλύτερη διαχείριση του νοήματος,  δημιουργική και  καλλιτεχνική έκφραση, διαφανείς θεσμούς πιο κοντά στις κοινωνικο-πολιτισμικές ανάγκες. 
Η πολιτιστική πολιτική με τη στενή έννοια,  περιορίζοντας τη φιλοδοξία και την αρμοδιότητά της  στην εθνική ταυτότητα, την κληρονομιά και την αισθητική, δεν αξιοποίησε ως τώρα τους  κοινωνικο-πολιτισμικούς πόρους, η άντληση των οποίων είναι η μόνη ικανή να  νοηματοδοτήσει την κουλτούρα της καθημερινής ζωής. Παραγνώρισε τη σημασία των ευρύτερων πολιτικών ζητημάτων (politics) που αφορούσαν  τις  ταυτότητες, τη δημόσια κουλτούρα και τη διαχείριση της μνήμης, τη δημοκρατική διάσταση της κουλτούρας, την αναγνώριση πολιτισμικών δικαιωμάτων στις μειονοτικές ομάδες, την άρση των διακρίσεων,  την ισότιμη συμμετοχή,  σαν να μην την αφορούσαν και προσέβλεψε στον υπερβατικό εκδημοκρατισμό της ελεύθερης πρόσβασης στα πολιτιστικά «αγαθά», δηλαδή στην ουσία σε έναν  εκπολιτισμό και σε ό,τι αυτός μπορεί να  σημαίνει. Μάλιστα, προέβαλλε την «πρόσβαση», τη στιγμή που ο δρόμος  ήταν ήδη αποκλεισμένος στα κατώτερα στρώματα πολύ πριν φτάσουν στο κατώφλι του μουσείου, της αίθουσας συναυλιών, της γκαλερί έργων τέχνης.  Ένας δρόμος αποκλεισμένος από τα εμπόδια της υποβάθμισης, του κοινωνικού αποκλεισμού, της υστέρησης της  παιδείας και της πληροφόρησης,  των κάθε μορφής ανισοτήτων και διακρίσεων.
Στην παρούσα συγκυρία, κατά την οποία  βιώνουμε μια στιγμή υπαρξιακή ως κοινωνία, μια στιγμή αναστοχασμού της ιστορικής μας πορείας, αξίζει να πάμε όσο πιο βαθιά γίνεται στους  όρους και τις συνθήκες  μιας  πιο μακροπρόθεσμης αναδιανομής  του πολιτισμικού κεφαλαίου  ως δημόσιου αγαθού  και στην ισότιμη συμμετοχή των πολιτών με στόχο την πολιτισμική δημοκρατία. Η ισοτιμία και η δικαιοσύνη μπορούν να κάνουν τις διαδικασίες παραγωγικές και τις πολιτισμικές προσδοκίες βάσιμες.
Είναι επίσης απαραίτητη  μια νέα προσπάθεια, ώστε  να αντιληφθούμε τη στενή σχέση που υπάρχει ανάμεσα στην οικονομική ανάπτυξη και την κουλτούρα  μιας περιφέρειας ή μιας πόλης. Αυτό συμβαδίζει με την άποψη ότι ο πολιτισμός δεν αποτελεί απλώς ένα στοιχείο που χρησιμοποιεί η οικονομία αλλά ότι συνδέεται καταστατικά μαζί της. Αλλά ενώ οι ανισότητες στο επίπεδο της οικονομίας καταγράφονται στο ΑΕΠ και αποτελούν αντικείμενο οικονομικής περιφερειακής πολιτικής, οι ανισότητες στο πεδίο της πολιτισμικής ζωής  παραμένουν συνήθως αδιευκρίνιστες, συχνά  προκαλώντας δυσκολίες επικοινωνίας, παρανοήσεις και, ακόμη, διακρίσεις. Αξίζει γι' αυτό να μελετώνται κάθε φορά μέσω της πολιτιστικής ανάλυσης οι παράγοντες πολιτιστικής ανάπτυξης μιας περιφέρειας ή πόλης και να προσδιορίζεται κατά το δυνατόν το πολιτιστικό κεφάλαιο που αυτές διαθέτουν. 
Οι δείκτες παρακολούθησης, στη συνέχεια, της πολιτιστικής αναπτυξιακής πορείας, μπορούν να αφορούν τόσο τους συντελεστές παραγωγής, όσο και εκείνους της διανομής και της κατανάλωσης, σε συνδυασμό με δείκτες από άλλα πεδία, όπως λχ η απασχόληση, ο τουρισμός ή η εκπαίδευση αλλά και με αξιακούς δείκτες. Νοοτροπίες, στάσεις και συμπεριφορές που αφορούν την εξωστρέφεια, τη διαφορετικότητα, την διαπολιτισμική συνεργασία, τη συνοχή κλπ αποτελούν σημαντικές παραμέτρους της ταυτότητας μιας Περιφέρειας ή μιας Πόλης, της πολιτιστικής τους ζωής και  ανάπτυξης.
[bookmark: h.c8df88517731]Τα ευρωπαϊκά διαρθρωτικά ταμεία και το νέο μοντέλο ανάπτυξης
Ο Jacques Delors, υπογράμμιζε το 1989 ότι η Ευρωπαϊκή Κοινότητα όφειλε να αποτελεί όχι μόνο μια Κοινή Αγορά αλλά έναν ενιαίο χώρο στον οποίο θα έχουν αποφασιστικό ρόλο οι κοινωνικές, περιβαλλοντικές και πολιτιστικές διαστάσεις. Αυτή τη νέα για την εποχή εκείνη αντίληψη υπηρέτησαν τα διαρθρωτικά ταμεία μετά τη μεταρρύθμιση του 1988.  Ο προσανατολισμός αυτός συνίστατο στην αντικατάσταση της  χρηματοδότησης  μεμονωμένων προγραμμάτων από ολοκληρωμένα περιφερειακά προγράμματα, στις συνεργασίες με τη συμμετοχή των περιφερειών στην προετοιμασία και την εφαρμογή των προγραμμάτων, στην υποστήριξη της ενδογενούς ανάπτυξης και  στη δικτύωση.
Ο παραπάνω προσανατολισμός απαιτούσε να λαμβάνεται υπόψη ο με την ευρεία έννοια πολιτισμός  της περιφέρειας ή της πόλης στην οποία εστιάζονταν οι  πολιτικές, και να σταθμιστούν κατά το στρατηγικό σχεδιασμό οι δυνατότητες και οι ιδιαιτερότητές τους.  Αναγνωρίστηκε επίσης η ανάγκη της  από τα κάτω συμμετοχής στις διαδικασίες σχεδιασμού, καθώς και η συμπερίληψη στόχων συνοχής, παράλληλα με την αναγνώριση της σημασίας που είχε η ευρύτερη πολιτιστική συμπεριφορά του πληθυσμού στα προβλήματα αειφορίας και   περιβάλλοντος.  
[bookmark: h.af1c87989f07]Αειφόρος πολιτιστική ανάπτυξη
Από τη δεκαετία του ’90 και μετά, ο ρόλος του πολιτισμού ως αναγκαίου συστατικού στοιχείου της αειφόρου ανάπτυξης άρχισε να συζητείται ολοένα περισσότερο. Αρχικά, συναντάται στο πλαίσιο των αναπτυσσόμενων χωρών  καθώς και της περιφερειακής ανάπτυξης. Οι σχετικές μελέτες αναφέρονται κυρίως στις τοπικές πολιτιστικές αξίες, τα πολιτιστικά δικαιώματα, τις διακρίσεις και τη γενικότερη φιλοσοφία που διαπερνά τον τρόπο που μια ανθρώπινη κοινότητα λαμβάνει αποφάσεις συλλογικά, σχεδιάζει, υποστηρίζει και συμμετέχει σε ένα πρόγραμμα. Σύμφωνα με την αειφόρο πολιτιστική ανάπτυξη, η ανάπτυξη δεν θα πρέπει να υπερβαίνει την ικανότητα μιας κοινότητας να προσαρμοστεί στις αλλαγές. Στα παραπάνω ήρθαν να προστεθούν στη συνέχεια, η δημιουργικότητα, οι τέχνες και οι πολιτιστικές δράσεις, που αποδεικνύουν τη δυνατότητα σχεδιασμού και αναγέννησης των πόλεων. Άλλοι σημαντικοί πόροι  ανάπτυξης θεωρήθηκαν η διατήρηση και συντήρηση της υλικής και άυλης  κληρονομιάς, καθώς και  η διαφορετικότητα. Τέλος, ο πολιτισμός της καθημερινής ζωής, μαζί με την εκπαίδευση και τη δια βίου μάθηση θεωρούνται ιδιαιτέρως σημαντικοί παράγοντες για το ανθρώπινο και κοινωνικό κεφάλαιο που απαιτεί η αειφορία.
[bookmark: h.05124d7c0d52] ΥΠΠΟΤ  και περιφερειακή πολιτική
Στην Ελλάδα, ο «Καλλικράτης» οδήγησε σε μεγαλύτερη αποκέντρωση των περιφερειών  και παραχώρησε νέες πολιτιστικές αρμοδιότητες στις Περιφέρειες και τους Δήμους. Ανάμεσα σ’ αυτές ενδεικτικά αναφέρονται  η θεματική εξειδίκευση πολιτιστικών σπουδών στα Δημόσια Ινστιτούτα Επαγγελματικής Κατάρτισης (Ι.Ε.Κ.), η χορήγηση αδειών ίδρυσης και λειτουργίας Ανώτερων Σχολών Δραματικής Τέχνης, Χορού και Κινηματογράφου, η χορήγηση αδειών ίδρυσης και λειτουργίας ιδιωτικών μουσικών ιδρυμάτων (ωδείων, μουσικών σχολών, χορωδιών, συμφωνικών ορχηστρών και συγκροτημάτων μουσικής δωματίου), η εκπροσώπηση σε φεστιβάλ τοπικής εμβέλειας, η επιχορήγηση φορέων που αναπτύσσουν πολιτιστικού χαρακτήρα δραστηριότητες στη χωρική αρμοδιότητα του Δήμου, καθώς και όσων συμβάλλουν στην τουριστική ανάπτυξη και προβολή του, η συμμετοχή σε προγράμματα πολιτιστικών  φορέων της Περιφέρειας και των Δήμων, ο συντονισμός δράσεων των πολιτιστικών φορέων της Περιφέρειας, η υλοποίηση πολιτιστικών προγραμμάτων και εκδηλώσεων υπερτοπικής σημασίας,  η θέσπιση βραβείων, χορηγιών και άλλων μέσων για την ενθάρρυνση της ανάπτυξης των γραμμάτων και των τεχνών, με παράλληλη εποπτεία και ενίσχυση συλλόγων και φορέων που επιδιώκουν αντίστοιχους σκοπούς, η κοινή οργάνωση με τοπικούς φορείς πολιτιστικών εκδηλώσεων με σκοπό τη διατήρηση της τοπικής  κληρονομιάς και τη διάδοσή της στους νέους, η σύσφιξη σχέσεων της Περιφέρειας με τις δευτεροβάθμιες και τριτοβάθμιες Οργανώσεις Αποδήμων.
Οι πιο πάνω αρμοδιότητες δημιουργούν ένα  περιβάλλον δυνάμει πολιτιστικής  ανάπτυξης, 
ωστόσο, σε καμία περίπτωση δεν επαρκούν προκειμένου να διαμορφωθεί μια σύγχρονη  περιφερειακή, δημοτική ή τοπική  πολιτική που θα οδηγεί σε αντίστοιχα Πολιτιστικά Επιχειρησιακά Σχέδια της Περιφέρειας ή του Δήμου.  
Η διατύπωση ευρύτερων στρατηγικών στόχων και ενός συνεκτικού Πολιτιστικού Επιχειρησιακού Σχεδίου σε περιφερειακό επίπεδο ή σε επίπεδο Δήμου απαιτεί πολύ περισσότερες προϋποθέσεις αναφορικά με τις διαδικασίες, την οργάνωση, τις αρχές λειτουργίας, τα κριτήρια επιλογής και αξιολόγησης.
Σε αυτά ακριβώς  θα πρέπει να αναζητηθεί το  σημείο επικουρικότητας και πολιτικής συναρμοδιότητας του ΥΠΠΟΤ με τις περιφέρειες.  Δεδομένου ότι το  πλαίσιο της πολιτιστικής πολιτικής της χώρας διαμορφώνεται και χαράσσεται από το ΥΠΠΟΤ με βάση τη συνολική οπτική των αναγκών ενώ, από τη μεριά τους,  κάθε Περιφέρεια και Δήμος έχουν ιδιαίτερες ανάγκες και δυνατότητες, καθίσταται απαραίτητη η θεσμική σύνδεση και η συνεργασία μεταξύ του ΥΠΠΟΤ και των Περιφερειών και των Δήμων, μέσα από ένα ευέλικτο σχήμα που θα  υποστηρίζει τόσο τον κεντρικό σχεδιασμό και τη στρατηγική της χώρας όσο και τους ιδιαίτερους στόχους κάθε Περιφέρειας και Δήμου,  μεγιστοποιώντας τα αποτελέσματα.
Μια ιδέα είναι να  λειτουργεί σε κάθε Περιφέρεια και Δήμο ένα Συμβούλιο Σύγχρονου Πολιτισμού, καθώς και ένα Γραφείο Πολιτιστικού Σχεδιασμού και Προγραμμάτων.  Ειδικότερα, οι παραπάνω από κοινού  θα πρέπει να επεξεργάζονται έναν τριετή προγραμματισμό της Περιφέρειας ή του Δήμου και να διατυπώνουν ένα  Περιφερειακό ή Δημοτικό Πολιτιστικό Επιχειρησιακό Σχέδιο. Σε αυτή την κατεύθυνση είναι δυνατόν να διατυπώνονται αξιόπιστα σχέδια αειφόρου πολιτιστικής ανάπτυξης, με πιθανότητες επιτυχίας.

